Ժոսեպ Անտոնի Դուրան

Ժոսեպ Անտոնի Դուրան (, ), իրավաբան, քաղաքական գործիչ, Իսպանիայի համադաշնության կողմնակից, Կատալոնիայի անկախության հակառակորդ, քրիստոնեա-դեմոկրատական ուղղվածության` «Կատալոնիայի դեմոկրատական միության» առաջնորդ (1987-2016)։

Կենսագրություն 
Դուրանը ծնվել է 1952 թվականի մարտի 27-ին Ալկամպելում։ Ստացել է բարձրագույն իրավաբանական կրթություն, ունի Եվրոպական համագործակցության վկայական արտաքին գործերի նախարարարությունից։ 1974 թվականին ընդգրկվել է «Կատալոնիայի դեմոկրատական միության» (ԿԴՄ) շարքերում, իսկ 1977 թվականին դարձել է «Երիտասարդական միության» () առաջին նախագահը` այն ղեկավարելով մինչև 1982 թվականը։ 1980 թվականին դարձել է «Եվրոպական երիտասարդ դեմոկրատների» () գործադիր կոմիտեի անդամ։

Քաղաքական կարիերան սկսել է 1979 թվականին որպես Լլեյդայի քաղաքապետի տեղակալ։ Մեկ տարի անց նշանակվել է Կատալոնիայի կառավարության միջգերատեսչական գործերի գլխավոր տնօրեն։ 1982 թվականին առաջին անգամ ընտրվել է Պատգամավորական կոնգրես, որը Իսպանիայի խորհրդարանի ստորին պալատն է` ներկայացնելով Լլեյդա նահանգը։ Ընտրվել է կատալոնյան ազգայնական կոալիցիայի` «Կոնվերգենցիա և միության» ցուցակով և նշանակվել այդ գավառում կատալոնական կառավարության նահանգային քարտուղար։ 1982-1984, ինչպես նաև 1987-2016 թվականներին եղել է «Կատալոնիայի դեմոկրատական միության» ղեկավար կոմիտեի նախագահը։

1986 և 1989 թվականներին ընտրվել է Կոնգրեսի պատգամավոր։ 1986-1987 թվականներին եղել է Իսպանիայի պատգամավորը Եվրոպական խորհրդարանում։ 1999 թվականին ընտրվել է Կատալոնիայի խորհրդարանի անդամ և երկու տարի զբաղեցրել Կատալոնիայի ներքին գործերի նախարարի պաշտոնը։ Այս շրջանում զբաղեցրել է նաև Միջերկրական ծովի եվրոպական ինստիտուտի գործադիր կոմիտեի նախագահի պաշտոնը։

2001 թվականից «Կոնվերգենցիա և միության» գլխավոր քարտուղարն է եղել։ 2004-2016 թվականներին երեք անգամ «Կոնվերգենցիա և միության» ցուցակներով ընտրվել է Պատգամավորների կոնգրես` ներկայացնելով Բարսելոնայի նահանգը։ Բոլոր երեք շրջաններում էլ եղել է կոալիցիայի խորհրդարանական խմբի նախագահը, Կոնգրեսի` արտաքին գործերով մշտական կոմիտեի քարտուղարը։ Նույն շրջանում եղել է նաև քրիստոնեա-դեմոկրատական ուղղվածության «Կենտրոնական դեմոկրատական ինտերնացիոնալի» փոխնախագահը (1993—1998 և 2000—2004) և Բարսելոնայի չիլիա-իսպանական առևտրական պալատի պատվավոր նախագահը։ 2011 թվականի հունվարից մինչև 2014 թվականի հունվարը ղեկավարել է կատալոնյան կառավարության քարտուղարությունը ենթակառուցվածքների գծով, նաև տնտեսական ու բյուջետային հարցերի միացյալ կոմիտեն։ 2012 թվականի փետրվարից մինչև 2016 թվականի հունվարը Միջպառլամենտական միությունում և Միջերկրածովյան դաշինքի խորհրդարանային համաժողովում ընդգրկվել է իսպանական պատվիրակության կազմում։

2011 թվականին պարգևատրվել է Կատալոնիայի ժեներալիտետի Սան Ժորդիի խաչով` ի նշան երախտագիտության Եվրոպական խորհրդարանում կատալոնացի առաջին պատգամավորների աշխատանքի։ 2012 թվականի նոյմբերի 2-ին, չնայած «Կոնվերգենցիա և միություն» կոալիցիայի հռչակած պաշտոնական տեսակետի` Կատալոնիայի անկախության հարցի մասին, ABC Punto Radio-ին տված իր հացազրույցում Ժոսեպ Անտոնի Դուրանը նշել է, որ «երբեք անկախության կողմնակից չի եղել»։ Նա համոզմունք է հայտնել, որ Իսպանիայից առանձնացումը վատ կանդրադառնա երկու կողմերի վրա էլ, և հանդես է եկել անկախության հանրաքվեի անցկացման դեմ` այն համարելով ապօրինի։

2015 թվականի` Կատալոնիայի խորհրդարանական ընտրություններում «Կատալոնիայի դեմոկրատական միությունը» ներկայացել է առանձին ցուցակով` հեռանալով իր բազմամյա դաշնակցությունից` «Կատալոնիայի դեմոկրատական կոնվերգենցիայից»։ Այն միայնակ, առանց դաշնակցի, հավաքել է 2.53 % ձայն և չի ներկայացվել խորհրդարանում։

2015 թվականի` Իսպանիայի խորհրդարանական ընտրությունների ընթացքում Դուրանը միությունը գլխավորել է Բարսելոնայում։ Հանդես գալով առանց դաշնակիցների` կուսակցությունը կարողացել է հավաքել ընտրողների 65.388 ձայն (0,26 %)` դրանով կորցնելով Կոնգրեսում ներկայացված լինելու իր հնարավորությունը։ 2016 թվականի հունվարի 16-ին Դուրանը հայտարարել է, որ համագումարի ժամանակ կլքի «Դեմոկրատական միության» կոմիտեի ղեկավարի պաշտոնը նույն թվականի ապրիլի 16-ին։ 2017 թվականին կուսակցությունը ստիպված ինքնալուծարվել է ցածր հեղինակության և 22 միլիոն դոլար պարտքի պատճառով։

2017 թվականի մարտին Դուրանը կրկին հանդես է եկել հրապարակայնորեն, որպեսզի ներկայացնի իր նոր գիրքը` «Հաց և վաֆլի» () վերնագրով։

Ամուսնացած է, ունի երեք դուստր։

Պարգևատրվել է Բեռնարդո Օ՛Հիգինսի շքանշանով (Չիլի, 1998), Իտալիայի Հանրապետությանը մատուցած ծառայությունների շքանշանով (1999), Սան Ժորդիի խաչի ասպետ է։

Ծանոթագրություններ

Արտաքին հղումներ 
 
 
 

Իսպանացի իրավաբաններ
Իսպանիայի քաղաքական գործիչներ